คลังยอมถอยไม่ฟ้องค่าเสียหายเอไอเอส
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — กรณ์ยันให้ความเป็นธรรมเอกชน หลังพบผู้ถือหุ้นไม่ผิด แต่หน่วยงานต้องรับผิดชอบ
นายกรณ์ จาติกวณิช รมว.คลัง เปิดเผยว่า รัฐไม่ควรดำเนินการฟ้องเรียกค่าเสียหายจากการแก้ไขสัญญาสัมปทานที่ไม่ถูกต้องตามคำพิพากษาของศาลฎีกาแผนกคดีอาญาของผู้ดำรงตำแหน่งทางการเมือง จากบริษัทเอกชนที่เป็นคู่สัญญา 
เนื่องจากผู้ถือหุ้นของบริษัทเอกชนไม่ได้สร้างความเสียหายให้แก่รัฐ แต่ควรดำเนินการฟ้องเรียกค่าเสียหายกับหน่วยงานที่ทำให้เหตุการณ์ที่ไม่ถูกต้องเกิดขึ้น จึงสมควรเป็นผู้รับผิดชอบ ซึ่งขณะนี้สำนักงานคณะกรรมการนโยบายรัฐวิสาหกิจ (สคร.) กำลังรวบรวมข้อมูลว่ามีหน่วยงานไหนต้องรับผิดชอบความเสียหายบ้าง 
นายกรณ์ กล่าวว่า แม้ผู้ถือหุ้นเอกชนจะไม่ถูกฟ้องร้องเรียกค่าเสียหายจากการแก้ไขสัญญาสัมปทานที่ไม่ถูกต้องในอดีต แต่การแก้ไขสัญญาให้กลับมาถูกต้องในอนาคต เช่น การแก้ไขส่วนแบ่งรายได้สัมปทานจาก 20% กลับมาเป็น 30% จะส่งผลให้บริษัทมีรายจ่ายเพิ่มมากขึ้น ราคาหุ้นก็จะได้รับผลกระทบมีมูลค่าลดลง ซึ่งถือเป็นเรื่องที่ยุติธรรม
“ต้องแยกเรื่องการฟ้องเรียกค่าเสียหายที่เกิดขึ้นในอดีต กับการแก้ไขสัญญาสัมปทานให้ถูกต้อง เพื่อให้เกิดความเป็นธรรมกับทุกฝ่าย และให้โครงการพัฒนาระบบโทรคมนาคมของประเทศสามารถเดินหน้าต่อไปได้” นายกรณ์ กล่าว
นายกรณ์ กล่าวว่า การแก้ไขสัญญาสัมปทานให้ถูกต้องเป็นหน้าที่ความรับผิดชอบของกระทรวงเทคโนโลยีสารสนเทศและการสื่อสาร (ไอซีที) ซึ่งที่ผ่านมาคณะรัฐมนตรีให้เวลาดำเนินการ 90 วัน และขยายเวลาให้อีก 60 วัน ซึ่งขณะนี้เหลือเวลาอีก 50 วัน ที่ทางไอซีต้องสรุปรายละเอียดการแก้ไขสัญญาสัมปทานกลับมาให้ถูกต้องให้ ครม. รับทราบ
ทั้งนี้ ศาลฎีกาแผนกคดีอาญาของผู้ดำรงตำแหน่งทางการเมืองตัดสินว่า พ.ต.ท.ทักษิณ ชินวัตร อดีตนายกรัฐมนตรี แปลงค่าสัมปทานเป็นค่าภาษีสรรพสามิต และแก้ไขสัญญาปรับลดอัตราส่วนแบ่งรายได้เอื้อประโยชน์ให้บริษัท เอไอเอส โดยสำนักงานคณะกรรมการนโยบายรัฐวิสาหกิจประเมินความเสียหายที่เกิดขึ้นจากการทุจริต 5 กรณี รวมทั้งสิ้น 1.08 แสนล้านบาทและเอื้อประโยชน์ให้ทศท.รับใช้เครือข่ายร่วม (โรมมิ่ง) ให้กับบริษัทเอไอเอส , กรณีการแก้ไขสัญญาอนุญาตให้ และกรณีละเว้น อนุมัติ ส่งเสริม สนับสนุนธุรกิจดาวเทียมสื่อสารภายในประเทศโดยมิชอบหลายกรณี ซึ่งล้วนเป็นการเอื้อประโยชน์ให้กับ บริษัทชินคอร์ปอเรชั่น จำกัด (มหาชน)สำหรับการเปิดประมูลโครงการโทรศัพท์ระบบ 3 จี ต้องรอให้มีการแก้ไขสัญญาสัมปทานปัจจุบันให้ถูกต้องก่อน นอกจากนี้ต้องเร่งกฎหมายพระราชบัญญัติ (พ.ร.บ.) คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ที่อยู่ระหว่างการพิจารณาของสภาในวาระที่ 2 และ 3 ซึ่ง กสทช. จะเป็นผู้มีอำนาจในการจัดสรรคลื่นความถี่โทรศัพท์ 3 จี โดยขณะนี้ขั้นตอนต่างๆ อยู่ระหว่างเร่งดำเนินการ เพื่อให้การพัฒนาระบบโทรคมนาคมของประเทศเดินหน้าไปได้อย่างถูกต้อง